DCORP ร่วง 11% ผิดหวังแผนเทิร์นอะราวด์ปีนี้ยังเลือนราง
DCORP ร่วง 11% ผิดหวังแผนเทิร์นอะราวด์ปีนี้ยังเลือนราง ล่าสุด ราคาหุ้นปิดตลาดภาคเช้าอยู่ที่ 11 บาท ลบ 1.40 บาท หรือ 11.29% สูงสุดที่ 12.30 บาท ต่ำสุดที่ 10.30 บาท มูลค่าซื้อขายที่ 147.26 ล้านบาท
22 ส.ค. 2559

ผู้สื่อข่าวรายงานว่า ราคาหุ้นบริษัท ดีมีเตอร์ คอร์ปอเรชั่น จำกัด (มหาชน) หรือ DCORP ปิดตลาดภาคเช้าราคาอยู่ที่ 11 บาท ลบ 1.40 บาท หรือ 11.29% สูงสุดที่ 12.30 บาท ต่ำสุดที่ 10.30 บาท มูลค่าซื้อขายที่ 147.26 ล้านบาท ขณะที่ดัชนีตลาดหุ้นไทยโดยรวมลบ 0.01%

โดยปัจจัยที่ส่งผลให้ราคาหุ้นปรับตัวลงคาดว่ามาจากประเด็นที่นักลงทุนอาจเกิดความไม่มั่นใจว่าภายในปีนี้บริษัทจะสามารถกลับมามีกำไรได้เหมือนที่ตั้งเป้าหมายเอาไว้ เนื่องจากในไตรมาส 2/59 บริษัทยังมีผลขาดทุน 10.87 ล้านบาท ขาดทุนลดลงจากปีก่อนขาดทุน 47.85 ล้านบาท ถึงแม้จะเป็นการขาดทุนลดลง แต่ในงบการเงินนั้นยังแสดงถึงรายได้ของบริษัทที่ลดลง ซึ่งแสดงถึงผลการดำเนินงานของบริษัทยังไม่ฟื้นตัวอย่างแท้จริง
อนึ่งก่อนหน้านี้ ปุสรี กรรมการผู้จัดการ DCORP มั่นใจว่าผลประกอบการในปีนี้จะกลับมามีกำไร หลังไตรมาส 1/59 ที่ผ่านมาบริษัทฯมีกำไรแล้วราว 2 ล้านบาท หลังจากบริษัทฯได้มีปรับโครงสร้างภายในโดยการตัดธุรกิจที่มีผลขาดทุนออกไป และได้เข้ามารุกธุรกิจพลังงานอย่างเต็มรูปแบบตั้งแต่ต้นน้ำจนถึงปลายน้ำ โดยในปีนี้จะเริ่มเห็นรายได้จากธุรกิจรับติดตั้งแผงโซลาร์เซลล์บนหลังคาบ้านเรือน โรงงานอุตสาหกรรม โรงแรม และโรงเรียน โดยปัจจุบันมีผู้ที่ให้ความสนใจและอยู่ระหว่างเจรจากว่า 30-50 ราย
“ปีนี้เราตั้งเป้าหมายที่ผลประกอบการจะเทิร์นอะราวด์ ซึ่งก็เริ่มเห็นแล้วตั้งแต่ช่วงไตรมาส 1/59 ที่ผ่านมาแล้ว และไตรมาส 2/59 แนวโน้มก็ยังคล้ายๆกันอยู่ ซึ่งในช่วงแรกของการกลับมามีกำไรบริษัทฯยังจะไม่จ่ายเงินปันผล เพราะเราจะนำเงินที่ได้จากผลประกอบการมาล้างขาดทุนสะสมทั้งหมด และลงทุนเพื่อขยายกิจการก่อน ซึ่งเราก็เชื่อว่านักลงทุนคงเห็นตรงกับเรา”นายอภิเชฐ กล่าว
 